РЕШЕНИЕ НА СЪВЕТА
от 22 октомври 2007 година
за сключване на протокол за изменение на Споразумението за сътрудничество между Европейската икономическа общност и Кралство Тайланд относно производството, предлагането на пазара и търговията с маниока
(2007/859/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, параграф 3 във връзка с член 300, параграф 2, първа алинея, първо изречение от него,
като взе предвид предложението от Комисията,
като има предвид, че:
(1)
На 10 април 2006 г. Съветът упълномощи Комисията да започне преговори с оглед осигуряване на съвместимост между Споразумението за сътрудничество между Европейската икономическа общност и Кралство Тайланд относно производството, предлагането на пазара и търговията с маниока (1), наричано по-долу „Споразумението за сътрудничество“, и Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2).
(2)
Тези преговори имаха за цел да изменят член 5 от Споразумението за сътрудничество, за да го приведат в съответствие с разпоредбите на членове от 308а до 308в от Регламент (ЕИО) № 2454/93 (управление на тарифните квоти, предвидени да се използват, следвайки хронологичния ред на датите на митническите декларации) и на членове от 55 до 65 от същия регламент (конкретни разпоредби, отнасящи се до сертификатите за произход за някои селскостопански продукти, обект на специални споразумения за внос).
(3)
Преговорите бяха водени от Комисията в рамките на мандата за преговори, издаден от Съвета.
(4)
Комисията постигна споразумение във формата на съгласуван протокол с Кралство Тайланд, което има интерес в качеството си на доставчик на продуктите по кодове по КН 0714 10 10, 0714 10 91 и 0714 10 99.
(5)
Настоящото споразумение във формата на съгласуван протокол следва да бъде одобрено с протокол,
РЕШИ:
Член 1
1. Протоколът за изменение на Споразумението за сътрудничество между Европейската икономическа общност и Кралство Тайланд относно производството, предлагането на пазара и търговията с маниока, наричан по-долу „протоколът“, се одобрява от името на Общността.
2. Текстът на протокола е приложен към настоящото решение.
Член 2
Председателят на Съвета се оправомощава да определи лицето, упълномощено да подпише протокола, за да обвърже Общността.
Член 3
Доколкото е необходимо, за да се позволи пълното прилагане на протокола към 1 януари 2008 г., Комисията приема подробни правила за изпълнението му в съответствие с процедурата, посочена в член 4, параграф 2 от настоящото решение.
Член 4
1. Комисията се подпомага от Управителния комитет по зърнени култури, създаден съгласно член 25 от Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (3).
2. При позоваване на настоящият параграф се прилагат членове 4 и 7 от Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4).
Периодът, установен в член 4, параграф 3 от Решение 1999/468/ЕО, се определя на един месец.
Член 5
Настоящото решение се публикува в Официален вестник на Европейския съюз.
Съставено в Люксембург на 22 октомври 2007 година.